Vrou ontvoer glo pasgebore baba | Maroela Media
'n 38-jarige vrou is Woensdag in Mpumalanga in hegtenis geneem vir die vermeende ontvoering van 'n pasgebore baba.
Volgens die polisie in Embalenhle, 'n informele nedersetting buite Secunda, het die verdagte haar op 28 Oktober aan die baba se ma voorgestel by 'n taxistaanplek. "Sy het aangevoer sy is 'n maatskaplike werker wat werklose jong ma's help," sê brig. Selvy Mohlala, woordvoerder van die polisie. "Die verdagte het die ma gestuur om kos by 'n nabygeleë winkel te gaan koop en het aangebied om die baba vas te hou. Toe die ma egter terugkeer, het die verdagte en haar baba skoonveld verdwyn."
Sy het die saak by die polisie aangemeld en 'n ondersoek is van stapel gestuur. "Die polisie het Woensdag 'n deurbraak gemaak en toegeslaan op 'n huis in Extension 5. Hulle het die gesteelde baba saam met die verdagte in die huis gevind. Die vrou is in hegtenis geneem op aanklag van ontvoering."
Sy sal na verwagting binnekort in die hof verskyn.
Die provinsiale polisiekommissaris waarsku ma's om nie hul kinders in die sorg van vreemdelinge te laat nie.
Ek kan nie vestaan dat mense hul kinders by vreemdelinge los nie.
Dit moet vreeslik wees om n baba of kind te wil hê en nie een te kan kry Aanneming is so streng
Kulturele opvoedings verskil
Ons kan simpatie hê, of sulke ma's slegsê, maar daar's nog 'n kant: soms is hulle honger en desperaat. Was ons al in dieselfde posisie?
Party vrouens wil so graag 'n kind hê, terwyl ander hulle in vullisdromme weggooi. Beide hartverskeurend!!